पाकिस्तान को न्योता नहीं; एशिया कप पर फैसला 3 दिन के अंदर
BCCI Secretary Jay Shah On India Pakistan Asia Cup Match Venue इंडियन प्रीमियर लीग (IPL) 2023 का फाइनल मुकाबला 28 मई को अहमदाबाद के नरेंद्र मोदी स्टेडियम में खेला जाएगा। यह मैच देखने बांग्लादेश, अफगानिस्तान और श्रीलंका क्रिकेट बोर्ड के अध्यक्ष आएंगे।
इंडियन प्रीमियर लीग (IPL) 2023 का फाइनल मुकाबला 28 मई को अहमदाबाद के नरेंद्र मोदी स्टेडियम में खेला जाएगा। यह मैच देखने बांग्लादेश, अफगानिस्तान और श्रीलंका क्रिकेट बोर्ड के अध्यक्ष आएंगे। भारतीय क्रिकेट कंट्रोल बोर्ड (BCCI) सचिव जय शाह ने गुरुवार को कहा, 'अभी तक एशिया कप 2023 की मेजबानी के संबंध में कोई निर्णय नहीं लिया गया है। श्रीलंका, बांग्लादेश और अफगानिस्तान क्रिकेट बोर्ड के अध्यक्ष IPL फाइनल देखने आ रहे हैं। इस दौरान हम एशिया कप पर चर्चा करेंगे और उचित समय पर अंतिम निर्णय लेंगे।'
विवाद की वजह
ICC के कैलेंडर में 2023 में होने वाले एशिया कप की मेजबानी पाकिस्तान को दी गई है। BCCI ने कैलेंडर जारी होते ही यह साफ कर दिया था कि भारतीय टीम खेलने के लिए पाकिस्तान नहीं जाएगी। BCCI ने सुरक्षा का हवाला दिया था। BCCI ने एशिया कप किसी न्यूट्रल वेन्यू पर कराने को कहा था, लेकिन PCB नहीं माना, क्योंकि अपनी बिगड़ी हुई आर्थिक स्थिति संवारने के लिए उसे एशिया कप से ही उम्मीद है।
हालांकि, पाकिस्तान ने टूर्नामेंट को हाइब्रिड मॉडल पर कराने का प्रस्ताव भी दिया था। इसके मुताबिक, भारत के मैच बाहर करा दिए जाएंगे। टूर्नामेंट के बाकी मैच पाकिस्तान में होंगे। भारत अगर फाइनल में पहुंचता है तो फाइनल भी पाकिस्तान के बाहर होगा।
श्रीलंका और बांग्लादेश ने किया था BCCI का समर्थन 
मीडिया रिपोर्ट के मुताबिक, PCB के इस हाइब्रिड मॉडल को सदस्य देशों (श्रीलंका और बांग्लादेश) ने खारिज कर दिया था। हालांकि एशियन क्रिकेट काउंसिल (ACC) ने कोई औपचारिक बयान नहीं दिया था।
वहीं श्रीलंका क्रिकेट (SL) और बांग्लादेश क्रिकेट बोर्ड (BCB) ने एशिया कप टूर्नामेंट को पाकिस्तान से बाहर (न्यूट्रल वेन्यू) करने के मामले में BCCI का समर्थन किया था।
10 साल में भारत-पाक के बीच 15 मैच
दोनों देशों के बीच आखिरी बाइलैट्रल सीरीज जनवरी 2013 में भारत में हुई थी। पाकिस्तान ने इस दौरे पर 3 वनडे और 2 टी-20 खेले थे। इसके बाद दोनों देश मल्टीनेशनल टूर्नामेंट में ही भिड़े। दोनों के बीच सभी फॉर्मेट के कुल 15 मुकाबले ही हो सके। इनमें 8 वनडे और 7 टी-20 खेले गए। इनमें भारत ने 11 और पाकिस्तान ने 4 जीते।
